Akadémia médií, vysoká škola mediálnej a marketingovej komunikácie, n.o.

PROSPEKT PRE PRIJÍMACIE SKÚŠKY NA ŠTUDIJNÉ PROGRAMY
MEDIÁLNA KOMUNIKÁCIA
MARKETINGOVÁ KOMUNIKÁCIA

denné štúdium – bakalársky stupeň
akademický rok 2011/2012

Štúdium v študijnom odbore 3.2.3 – masmediálne štúdiá sa v dvoch študijných programoch (mediálna komunikácia a marketingová komunikácia) orientuje predovšetkým na komunikačné aktivity v tlači, rozhlase, televízii, v tlačových a marketingových agentúrach, v reklamných agentúrach alebo v oblasti externej komunikácie a vzťahov organizácií s verejnosťou. Základom štúdia je spojenie teoretických predmetov s praktickým výkonom mediálnej a marketingovej komunikácie v zameraní na rozvoj individuálnej kreativity študenta a jeho komunikačných aj argumentačných schopností. V základnom zameraní štúdia ide o spájanie individuálnej kreativity, autorskej činnosti, komunikačnej aktivity a praktických zručností v oblasti médií, reklamy a marketingovej komunikácie. 
Základným cieľom štúdia je poskytnúť komplexné vedomosti o procesoch mediálnej a marketingovej komunikácie, podporovať praktické znalosti a rozvíjať individuálne zručnosti v oblasti autorských činností, redaktorskej práce v tlači, rozhlase, televízii a v nových médiách, trénovať vystupovanie pred kamerou, mikrofónom alebo na tlačových besedách a na iných verejných podujatiach.
Cieľom štúdia je aj viesť študentov k zvyšovaniu všeobecného rozhľadu v spoločenskom a politickom dianí, rozvíjať ich schopnosti výberu a spracovania faktov, údajov aj informácií a sprostredkúvať informácie v mediálnej alebo v marketingovej komunikácii.
Štúdium má pripraviť absolventov na profesionálne pôsobenie v oblasti médií, reklamy a marketingovej komunikácie, v kreatívnom priemysle alebo v inej príbuznej oblasti, a to na úrovni redaktorskej, autorskej, kreatívnej, výkonnej alebo organizačnej.

Bakalársky stupeň štúdia trvá tri roky, končí sa bakalárskou skúškou a obhajobou bakalárskej práce. Absolvent štúdia by mal byť spôsobilý vykonávať pozíciu samostatného redaktora, kreatívneho alebo komunikačného manažéra v printových alebo elektronických médiách, nových médiách, v spravodajských agentúrach, v reklame a v mediálnych agentúrach, v oblasti public relations, v oddeleniach pre styk s verejnosťou vo verejnom alebo súkromnom sektore.

Základné individuálne predpoklady štúdia v týchto študijných programoch sú najmä:
-	kreatívne myslenie,
-	dokonalá znalosť slovenského jazyka a literatúry,
-	znalosť anglického respektíve nemeckého jazyka na pokročilej úrovni,
-	štylistické schopnosti,
-	orientácia v dejinách slovenskej literatúry, kultúry a vo všeobecných dejinách,
-	schopnosť tímovej spolupráce a rozhodovania,
-	schopnosť vytvárať a interpretovať žurnalistické a reklamné texty,
-	vyjadrovacie a prezentačné schopnosti,
-	zručnosť v práci s textovými programami alebo s grafickými programami,
-	základná orientácia v súvisiacich disciplínach (politológia, ekonómia, kulturológia, právo v študijnom programe mediálna komunikácia; psychológia, ekonómia, dejiny umenia, audiovizuálna kultúra v študijnom programe marketingová komunikácia).

Základné podmienky prijatia uchádzača na bakalársky stupeň štúdia sú:
-	ukončené stredoškolské vzdelanie s maturitou,
-	ovládanie anglického respektíve nemeckého jazyka na pokročilej úrovni,
-	úspešné absolvovanie prijímacej skúšky.

Súčasti prijímacej skúšky na bakalársky stupeň štúdia:
A – všeobecná časť
-	písomný test z rozhľadu uchádzača vo všeobecných dejinách, v spoločenskom dianí,
kultúre, médiách a v marketingovej komunikácii						(15 bodov)
-	písomný test zo slovenského jazyka a literatúry			 			(25 bodov)

B – talentová časť
-	vlastná tvorba podľa zadania z oblasti mediálnej alebo marketingovej komunikácie	(30 bodov)
-	prezentácia uchádzača pred kamerou alebo mikrofónom, ústny pohovor 		(30 bodov)

Súčasťou prijímacej skúšky môže byť aj psychologický test alebo iná forma zistenia kreatívnych, organizačných a rozhodovacích schopností uchádzača o štúdium.
Súčasťou ústneho pohovoru môže byť aj test alebo iná forma zistenia jazykových schopností uchádzača, a to najmä z anglického respektíve nemeckého jazyka, ktorý je povinnou súčasťou obsahu štúdia.

Prijímacie skúšky na obidva študijné programy sú spoločné vo všeobecnej časti, obsah skúšky sa pre jednotlivé študijné programy odlišuje v talentovej časti.

Úlohou všeobecnej časti je zistiť vzdelanostnú úroveň uchádzača, jeho základný rozhľad vo všeobecných dejinách, spoločenskom dianí, kultúre, médiách a v reklame a marketingovej komunikácii.
Úlohou talentovej časti je preveriť kreatívne predpoklady uchádzača, jeho schopnosť formulovať a argumentovať svoje názory, jeho štylistické schopnosti a spôsobilosť na verejné vystupovanie. Vlastná tvorba podľa zadania na prijímacej skúške je zároveň aj východiskom pre diskusiu na ústnom pohovore.
Úlohou ústneho pohovoru je najmä zistiť motiváciu uchádzača o štúdium, preveriť jeho schopnosť vyjadrovať sa o zvolenej téme, diskutovať a reagovať na otázky, ako aj schopnosť zvládať rozličné modelové situácie príznačné pre procesy mediálnej a marketingovej komunikácie.
Všetky súčasti skúšky sú hodnotené podľa bodovacieho systému. Za každú súčasť skúšky získa uchádzač príslušné bodové hodnotenie. V prípade testov je pri každej otázke uvedená aj bodová hodnota správnej odpovede a výsledok skúšky je súčtom získaných bodov za správne odpovede. V prípade talentovej časti sa výsledok skúšky v počte bodov rovná aritmetickému priemeru hodnotenia všetkých hodnotiteľov - členov komisie.
Uchádzač môže ako nepovinnú prílohu prihlášky poslať aj ukážky svojich autorských prác a výstupy z vlastnej kreatívnej činnosti – publikované alebo v rukopisoch. Ukážky sa posielajú v tlačenej alebo digitalizovanej podobe (textový, grafický, zvukový alebo audiovizuálny formát). Ukážky majú informatívnu a prezentačnú funkciu, nie sú predmetom bodového hodnotenia ako súčasť prijímacej skúšky.
Prijímacia skúška prebieha v dvoch kolách. Prvé kolo - písomné testy a vlastná tvorba podľa zadania. Druhé kolo – prezentácia uchádzača a ústny pohovor. Komisia po vyhodnotení prvého kola určí podľa bodového hodnotenia tých uchádzačov, ktorí postúpia do druhého kola. Podmienkou postupu je zisk najmenej 50% maximálneho počtu - t. j. 35 bodov z prvého kola. Výsledný súčet všetkých získaných bodov určí konečné poradie jednotlivých uchádzačov. Uchádzači budú prijatí podľa poradia, pričom prijatý môže byť len ten uchádzač, ktorý absolvuje obidve kolá prijímacej skúšky a získa v celkovom súčte najmenej 50 bodov.

Odporúčaná literatúra:

Caltíková, M.: Slovenský jazyk a literatúra, pomôcka pre maturantov a uchádzačov o štúdium na vysokých školách. Vydavateľstvo Enigma 2010
Grycz, I.: Malý masmediálny slovník. Vydavateľstvo Kniha – spoločník, 2000.
Horňák, P.: Nová abeceda reklamy. Bratislava, Central European Advertising 2003.
Reifová I. a kol.: Slovník mediální komunikace. Vydavateľstvo Portál, 2004.
Marketingový a PR online slovník - http://www.concept-one.cz/marketing--pr-vocabulary. 
Prijímacie skúšky na bakalársky stupeň štúdia sa budú konať
27. septembra 2011 od 08.00 hod.
v sídle Akadémie médií na Župnom nám. 7 v Bratislave.

Upozornenie: Prijímaciu skúšku nie je možné vykonať v inom náhradnom termíne.

Predpokladaný počet prijatých uchádzačov  je  30.

Všeobecné informácie:

PRIHLÁŠKY  NA ŠTÚDIUM :  treba si zaobstarať prihlášku na bakalárske štúdium – tlačivo Ministerstva školstva Slovenskej republiky 11/2006
Tlačivo a vysvetlenia k nemu sú zverejnené aj na webovom sídle ministerstva na adrese http://www.minedu.sk/index.php?rootId=527.

Prijímajú sa prihlášky s dátumom odoslania (pečiatka pošty) najneskôr 21. septembra 2011.

Prihlášky je potrebné poslať na adresu:

Akadémia médií, vysoká škola mediálnej a marketingovej komunikácie, n.o
Župné nám. 7, Bratislava 815 68.

Prihláška musí byť riadne vyplnená a potvrdená lekárom.

V prihláške treba uviesť kód absolvovanej strednej školy aj kód študijného odboru.

POVINNÉ PRÍLOHY K PRIHLÁŠKE:
-	potvrdenie o zaplatení poplatku za prijímaciu skúšku,
-	životopis,
-	overená kópia maturitného vysvedčenia,
-	výročné vysvedčenia -  overené kópie, alebo výpis známok za absolvované ročníky na strednej škole (musí byť potvrdený strednou školou).

Poplatok za prijímaciu skúšku je 50 EUR 

Poplatok je potrebné uhradiť poštovou poukážkou, bankovým prevodom alebo vkladom na účet Akadémie médií, n.o. vedený v Tatra banke, a.s., číslo účtu 2621475884/1100.

Potvrdenie o úhrade treba nalepiť na tretiu stranu prihlášky alebo priniesť so sebou na prijímaciu skúšku. Vo výnimočnom prípade je možné poplatok uhradiť aj v hotovosti pred začiatkom prijímacej skúšky.
Bez uhradenia poplatku za prijímaciu skúšku uchádzač nemôže túto skúšku vykonať.

								    PhDr. Ján Füle
     riaditeľ Akadémie médií, n.o.